A BIZOTTSÁG 181/2009/EK RENDELETE
(2009. március 6.)
a vaj rögzített áron való intervenciós felvásárlásának 2009. augusztus 31-ig tartó felfüggesztéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet),
tekintettel az 1255/1999/EK tanácsi rendelet részletes alkalmazási szabályainak a vajpiaci intervenció tekintetében történő megállapításáról szóló, 2008. február 5-i 105/2008/EK bizottsági rendeletre (2) és különösen annak 12. cikke (2) bekezdésére,
mivel:
(1)
A 105/2008/EK rendelet 12. cikke (1) bekezdésével összhangban a tagállamok által 2009. március 5-én benyújtott közlemények alapján a rögzített áron való intervencióra 2009. március 1. óta felajánlott vaj teljes mennyisége túllépte az 1234/2007/EK rendelet 13. cikkében megállapított 30 000 tonnás keretet. Ezért a vaj rögzített áron való intervenciós felvásárlását 2009. augusztus 31-éig fel kell függeszteni, meg kell állapítani egy egységes százalékos értéket a tagállamok illetékes hatóságaihoz 2009. március 4-én benyújtott, és el kell utasítani a tagállamok illetékes hatóságaihoz 2009. március 5-én vagy azt követően benyújtott ajánlatokat.
(2)
A 105/2008/EK rendelet 3. cikke (5) bekezdésével összhangban az intervencióra felajánlott vajat legalább 25 kg nettó súlyú kiszerelésben kell csomagolni és átadni. Ennek megfelelően az egységes százalékkal felszorzott vajmennyiség értékét célszerű a 25 kg legközelebbi többszörösére lekerekíteni.
(3)
Az intervenciós hivataloknak az egységes százalék és a rögzített áron való felvásárlás felfüggesztésének közzétételét követően haladéktalanul értesíteniük kell az értékesítőket. Ezért helyénvaló előírni, hogy e rendelet az Európai Unió Hivatalos Lapjában való kihirdetésének napján lépjen hatályba,
ELFOGADTA EZT A RENDELETET:
1. cikk
A vaj rögzített áron való intervenciós felvásárlását a Bizottság 2009. augusztus 31-ig felfüggeszti.
A 105/2008/EK rendelet 12. cikke (1) bekezdéssel összhangban a tagállamok illetékes hatóságai részére az egyes értékesítők által 2009. március 4-én átadott, intervencióra felajánlott vaj teljes mennyiségét elfogadják, 65,0821 % mértékű egységes százalékkal megszorozzák, majd 25 kg legközelebbi többszörösére lekerekítik.
A tagállamok illetékes hatóságai a 2009. március 5. és 2009. augusztus 31. között benyújtott ajánlatokat elutasítják.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. március 6-án.